Il-Ministru għas-Saħħa Chris Fearne u l-Unjin Maltija għall-Infermiera u l-Qwiebel (MUMN) iffirmaw ftehim dwar il-mod li bih se joperaw, issa li se jitwettaq proġett li se jwassal għal titjib sinjifikanti fis-settur tas-saħħa. Il-ħaddiema se jibqgħu impjegati tal-Gvern, bl-istess drittijiet u kundizzjonijiet li għandhom issa, bid-differenza li se jqawdu minn titjib sostanzjali fl-ambjent u l-faċilitajiet fl-isptarijiet ta' San Luqa, Karin Grech u l-Isptar Ġenerali t'Ghawdex. Dan flimkien ma' possibilitajiet akbar ta' taħrig minn sieħba internazzjonali. Il-ftehim bejn il-Gvern Malti u l-konsorzju privat Vitals Global Healthcare, li se jassigura €210 miljun investiment fil-qasam tas-saħħa bi sħubija bejn il-Gvern u l-privat, kien iffirmat fl-aħħar xhur fi stadji differenti. Dan wara sensiela ta' negozjati bejn il-gvern Malti, rappreżentat minn Projects Malta, l-awtoritajiet tas-saħħa u l-konsorzju privat. Il-ftehim dwar il-konċessjoni ta' servizz kien iffirmat f'Novembru li għadda, filwaqt dak dwar il-proprjetà kien iffirmat f'Marzu. Biex hekk fl-aħħar ġimgħat kienet għaddejja d-diskussjoni dwar kif se jiżviluppa l-proġett u kif se ssir it-tranżizzjoni biex Vitals Global Healthcare tibda tamministra l-binjiet ta' l-isptar San Luqa, Karin Grech u l-isptar Ġenerali ta' Għawdex. Bħala parti mit-titjieb bil-qasam tas-saħħa, qed isir ukoll ftehim ma' Harvard biex jingħataw pariri lill-management tal-Isptar Ġenerali ta' Għawdex. Il-pariri se jingħataw dwar l-imaniġġjar tal-isptar, it-taħriġ tal-ħaddiema u anke l-użu tal-apparat mediku. Dan kollu se jkun qed jikkontribwixxi lejn sptar li jkun aqwa minn Mater Dei, hekk kif l-għan ta' dan il-ftehim huwa li Għawdex ikun rikonoxxut bħala wieħed mill-aqwa sptarijiet fid-dinja bl-aqwa standards.